เป็นความพลาดของเราจริงๆที่ไปหลงเชื่อรีวิวที่มีภาพอาหารดูน่าทาน ทั้งๆที่ปกติไม่ทานร้านสเต็คแบบนี้ แต่เห็นว่าอยู่ใกล้และต้องการชวนเพื่อนร่วมงานไปเลี้ยง

ไปถึงสภาพร้านสไตล์ร้านสเต็คบ้านๆ ยังคิดแง่ดีว่าฝีมืออาจจะเด็ด เราสั่งสเต็คหมูนิวออร์ลีนส์, สเต็คเนื้อริบส์อาย, สเต็คไก่, ไส้กรอก, สปาเก็ตตี้ซอสเนื้อ, สลัดทูน่า 

อาหารไม่นานก็จริงแต่สิ่งที่ได้คือสเต็คที่ไม่ร้อนราดด้วยซอสชนิดเดียวกันหมด เป็นซอสเดียวกันกับสปาเก็ตตี้ ที่ตลกคือสปาเก็ตตี้ซอสเนื้อ --> เนื้อหั่นมาเป็นชิ้นไม่ใช่มีทซอสเนื้อบด เกิดมาเพิ่งเคยเห็นเป็นครั้งแรก

สเต็คอื่นๆเช่นไก่ หมู เนื้อ รสชาติธรรมดามาก เนื้อเหนียวไม่หอม ไม่นุ่ม ไม่อะไรทั้งสิ้น เหมือนซื้อมาหั่นๆแล้วก็ทอดกินเอง แล้วราดซอสหวานๆเผ็ดๆทุกจาน 

ทีเด็ดอยู่ตรงซี่โครงหมูเปื่อยยุ่ยมาก ดูน่าทาน ทันใดที่ตักใส่ปาก นั่นเอง!!! กลิ่นเหม็นแบบเนื้อหมูเน่าก็คลุ้งเต็มปาก เนื้อหมูเน่าเละ เอามาเสิร์ฟได้ยังไงไม่เข้าใจ พอบอกเด็กที่ร้านก็มาเก็บจานไปแล้วถามว่าจะสั่งอะไรแทน!!? (เป็นทุกชิ้นที่เสิร์ฟมา เน่าหมด)

ตอนคิดเงินเขาคิดเงินเหมือนปกติแค่ตัดจานนั้นออก พร้อมกับคนที่คาดว่าจะเป็นเจ้าของร้านเดินมาทำท่าภูมิใจถามว่าอาหารอร่อยมั้ย พอเราบอกเรื่องเอาของเน่ามาเสิร์ฟได้ไงก็บอกว่า นี่ไม่ได้แก้ตัวนะ แต่ตู้แช่เสีย บลา...บลาๆๆ พร้อมกับบอกว่านี่ถ้ามาคราวหน้านะจะให้ทานฟรีเลย ตลกดีนะคนเราถ้าคิดจะรับผิดชอบจริงทำไมต้องคราวหน้า

โดยส่วนตัวไม่ได้เดือดร้อนเรื่องค่าอาหารหรืออะไร แต่รู้สึกว่าอย่างน้อยน่าจะมีคนบอกความจริงให้คนอื่นรู้บ้างว่าอาหารร้านนี้คุณภาพไม่ดีเลย ถ้าคุณชอบสไตล์สเต็คบ้านๆยังมีอีกหลายที่ที่ทำได้ดีกว่า และsincereกับลูกค้ากว่านี้